แอพการเงิน
โดย...ชัตน์วรี
27 ม.ค. 2559

โดย...ชัตน์วรี
ในโลกดิจิทัลเข้ามาในชีวิตประจำเรามากขึ้น รวมไปถึงการทำธุรกรรมการเงินธนาคารพาณิชย์ทั่วโลกก้าวไปถึง “ธนาคารเพื่อทุกวันของชีวิต” หรือแบงก์เข้าไปเป็นส่วนหนึ่งของชีวิตประจำวันของลูกค้าในยุคดิจิทัลไปแล้ว ไม่ว่าจะป็นการเงินโอนเงิน ชำระค่าบริการและสินค้า การวางแผนทางการรวมไปถึงการขออนุมัติสินเชื่อผ่านระบบแอพพลิเคชั่นบนโทรศัพท์มือถือได้
มีเรื่องที่น่าสนใจธนาคารพาณิชย์ในต่างประเทศมีการพัฒนาแอพพลิเคชั่นบนโทรศัพท์มือถือ เพื่อให้บริการทางการเงินรูปแบบหลากหลายที่น่าสนใจ
ยกตัวอย่างเช่น ธนาคาร Garanti ในตุรกี มีแอพพลิเคชั่นให้บริการและให้คำแนะนำแก่ลูกค้าได้ โดยอาศัยข้อมูลประวัติการใช้จ่ายและสถานที่ไปเป็นประจำ (โลเกชั่น) รวมทั้งเชื่อมโยงกับระบบจีพีเอสและโฟร์สแควร์ เพื่อที่จะเช็กอินว่าอยู่ที่ไหน เพื่อที่จะแจ้งข้อมูลให้กับลูกค้าว่า ขณะนี้อยู่ใกล้หรือไกลจากร้านค้าที่มีโปรโมชั่นแค่ไหน
พร้อมทั้งแนะทางเลือกที่ประหยัดเงินที่สุด และประเมินให้ว่าลูกค้าจะมีเงินเหลือในบัญชีพอใช้จ่ายสำหรับเดือนนั้นๆ เท่าไร โดยอ้างอิงจากประวัติการใช้จ่ายในอดีต รวมทั้งยังสามารถใช้โอนเงินและถอนเงินโดยไม่ใช้บัตร รวมทั้งเชื่อมโยงเข้ากับบัญชีเฟซบุ๊กและทวิตเตอร์ได้
ส่วนธนาคารพาณิชย์ในโปแลนด์ มีระบบธนาคารออนไลน์ mBank ที่มีแอพพลิเคชั่นที่นำเสนอบริการโดยอาศัยข้อมูลการใช้จ่ายในอดีตและโลเกชั่นเช่นเดียวกัน รวมทั้งยังมี “แอพ Quick Loan” หรือ “เงินกู้ด่วน” ที่ช่วยให้ลูกค้าขอสินเชื่อและได้รับเงินโอนเข้าบัญชีภายในเวลาไม่กี่นาที เพียงล็อกอินเข้าใช้แอพ กรอกจำนวนเงินสินเชื่อ จำนวนงวดผ่อนชำระ จากนั้นเพียงไม่กี่วินาทีก็จะทราบว่าได้รับอนุมัติสินเชื่อหรือไม่ ซึ่งลูกค้าสามารถยืนยันข้อตกลงต่างๆ ด้วยการใช้ PIN Code จากนั้นเงินก็จะถูกโอนเข้าบัญชีในทันที
ธนาคาร sbiINTOUCH ที่อินเดีย ก็มีจออินเตอร์แอ็กทีฟที่ผนังและโต๊ะทำงาน พร้อมทั้งผู้เชี่ยวชาญให้บริการทางไกลแก่ลูกค้าผ่านระบบวิดีโอคอนเฟอเรนซ์ที่มีความคมชัดสูง เช่น การเปิดบัญชีด่วนพร้อมบัตรเดบิตเฉพาะบุคคล สินเชื่อเพื่อที่อยู่อาศัย รถยนต์ หรือการศึกษา โดยไม่ต้องใช้พื้นที่ตั้งเป็นสาขาในรูปแบบเดิม